Mandag 8. august afholdt økonomiudvalget i Rebild Kommune et ekstraordinært møde, som borgemster Jesper Greth havde indkaldt til. Ét vigtigt punkt var på dagsordenen: Den sparekniv, der skal svinges over Rebild Kommune i de kommende år på grund af den svære økonomiske situation i Danmark – der blandt andet skyldes de større budgetter til landets forsvar og en mindre afhængighed af russisk gas. - Som borgmester har jeg brug for brug for, at alle i byrådet har en bred forståelse for den situation, vi står i, så vi har samme udgangspunkt. Ellers bliver budgetforhandlingsforløbet endnu sværere, siger Jesper Greth (V). Også kommunens borgere ønsker han at få med på rejsen og forstå nødvendigheden af besparelserne. Et ønske, han fik opfyldt mandag aften. - Jeg synes, de har taget det godt ind og forberedt sig godt og læst på det. De ting, der var svære at tage ind, fik vi en god snak om. Så økonomiudvalget gik derfra med en god forståelse, og alle er klar på at finde gode løsninger, siger borgmesteren til TV2 Nord. Kommunen kommer ifølge Jesper Greth (V) til at spare ”noget mere end de 30-40 millioner kroner årligt, man havde regnet med.” Forhandler om få uger De relle forhandlinger med byrådet går i gang 22. august. Derfor vil borgmesteren endnu ikke lægge sig fast på, hvor i kommunen man skal skære ned. Men han tør godt sige, at der højst sandsynligt vil blive filet på de anlægsprojekter, man ellers havde i pipeline, inden besparelserne blev en realitet. - Vi kommer helt sikkert stadigvæk til at bygge de to-tre daginstitutioner og den nye skole i Støvring som planlagt. Det ligger helt fast, men nu skal vi se på om andre anlægsprojekter kan. Enten fordi tiden er løbet fra dem, så vi ikke skal prioritere dem mere, eller måske vente til 2025, hvor der er mere luft i økonomien, siger han. Kernevelfærd må ikke rammes Rebild Kommune havde forventet et budget på 100 millioner kroner i 2023, men det bliver lavere. - Vi kan blive nødt til at tage penge fra bankbogen, men de kan jo også hurtigt få ben at gå på, lyder det fra Jesper Greth (V). Borgerne vil komme til at mærke besparelserne, siger en ærgerlig borgmester. Men man har fokus på at beskyttet kernevelfærden så meget som muligt. - Vi vil se, om vi kan drive vores skoler, daginstitutioner og plejehjem på en smartere måde ved at omorganisere. Men jeg kan ikke afvise lukninger, siger borgmesteren. Han sammenligner kommunens budget med den private husholdning: - Alt stiger i pris lige nu – mælk, smør og så videre. Det gør det hjemme hos folk i privaten, og det gør det også hos os i kommunen. Så det påvirker også vores økonomi, for alting er ekstraordinært stramt lige nu, siger han – og tilføjer: - Det er ikke, fordi vi har båret os ekstraordinært dumt ad i Rebild kommune. Det her (besparelserne, red.) gælder jo for alle kommuner.

Referat:
Borgmesteren kan ikke afvise, at kernevelfærden på skoler, institutioner og plejehjem bliver ramt, når Rebild Kommune i de kommende år skal spare ”mere end 40 millioner kroner” om året.